Diari Oficial de la Generalitat Valenciana


Sumari del DOGV 3035, del 15-07-1997 (1997/8824)

RESOLUCIÓ de 19 de juny de 1997, de la sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni marc entre la Generalitat Valenciana i la Diputació General d'Aragó, per a la col·laboració mútua en el desenvolupament i implantació de processos informàtics per a la gestió dels expedients de plans d'habitatge.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3035

Data del DOGV
:   15-07-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/8824


Data del document
:   19-06-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 19 de juny de 1997, de la sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni marc entre la Generalitat Valenciana i la Diputació General d'Aragó, per a la col·laboració mútua en el desenvolupament i implantació de processos informàtics per a la gestió dels expedients de plans d'habitatge.  
Subscrit, després de la tramitació prèvia reglamentària, entre la Generalitat Valenciana i la Diputació General d'Aragó, el dia 1 d'octubre de 1996, un Conveni per a la col·laboració mútua en el desenvolupament i implantació de processos informàtics per a la gestió dels expedients de plans d'habitatge, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0367/97, i que figura com a annex d'aquesta resolució.  
València, 19 de juny de 1997.- La sotssecretària del Secretariat del Govern i Relacions amb les Corts: Catalina Escuín Palop.  
Conveni Marc entre la Generalitat Valenciana i la Diputació General d'Aragó per a la col·laboració mútua en el desenvolupament i implantació de processos informàtics per a la gestió dels expedients de plans d'habitatge.  
València, 1 d'octubre de 1996.  
D'una banda, Luis Fernando Cartagena Travesedo, conseller d'Obres Públiques, Urbanisme i Transports de la Generalitat Valenciana, fent ús de les atribucions que li confereix la Llei 5/1993, de 30 de desembre, de Govern Valencià i facultat per a aquest acte.  
I de l'altra, José Vicente Lacasa Azior, conseller del Departament d'Ordenació Territorial, Obres Públiques i Transports de la Comunitat Autònoma d'Aragó, facultat per a aquest acte per acord del Consell de Govern de la Diputació General d'Aragó de 14 de maig de 1996.  
Ambdues parts, en la qualitat en què cadascun intervé, es reconeixen recíprocament la capacitat legal per a atorgar aquest conveni Marc i amb aquesta finalitat  
EXPOSEN  
1. Que la Generalitat Valenciana, per mitjà de la Direcció General d'Arquitectura i Habitatge de la Conselleria d'Obres Públiques, Urbanisme i Transports, ha desenvolupat la informatització dels processos de gestió del Pla d'Habitatge en el seu àmbit territorial.  
Aquesta experiència ha fet possible la racionalització dels processos de gestió i la tramitació administrativa, així com la disponibilitat d'un progressiu nivell d'informació quantitativa i qualitativa.  
Que el desenvolupament iniciat, ja en funcionament, necessita les adequades adaptacions i millores, introduïdes pel nou marc legal vigent en matèria de finançament d'habitatges, com també l'optimització tècnica dels sistemes informàtics adoptats al seu dia.  
2. Que la Diputació General d'Aragó, coneixedora del sistema adoptat per la Generalitat Valenciana, està interessada a implantar-lo, amb les adaptacions que calguen, de forma que faça possible de la manera més immediata la posada en servei i la utilització, com també molt especialment a col·laborar conjuntament en les anàlisis per al desenvolupament i implantació de les millores tècniques que es proposen, de manera que permeta a curt termini tenir l'equip tècnic i els mitjans suficients per a una gestió informatitzada efectiva dels plans d'habitatge.  
Per això, ambdues parts acorden aquest conveni de col·laboració, amb subjecció a les següents  
Estipulacions  
Primera  
La finalitat d'aquest conveni és el desenvolupament coordinat d'una aplicació informàtica, que partint del model actual de gestió d'expedients d'ajudes a l'habitatge, dissenyat i utilitzat per la Generalitat Valenciana, en permeta la posada en funcionament per a l'ús de la Diputació General d'Aragó, i la col·laboració mútua per a l'optimització i implantació d'una nova versió tècnicament millorada, tant en la Comunitat Valenciana com en la comunitat autònoma d'Aragó, amb les adaptacions que, si escau, calguen.  
Segona. Compromisos de la Generalitat Valenciana  
La Generalitat Valenciana cedirà l'actual aplicació informàtica de gestió d'expedients, desenvolupada per la Direcció General d'Arquitectura i Habitatge, per a la seua implantació en la Diputació General d'Aragó, per mitjà de l'Institut de Sòl i Habitatge d'Aragó, amb les adaptacions necessàries que en permeten el funcionament efectiu.  
Igualment, col·laborarà juntament amb la Diputació General d'Aragó, sota una direcció coordinada, en l'anàlisi, desenvolupament i implantació de la nova versió de l'aplicació, per a això disposarà dels recursos humans i tècnics que calguen per a l'execució, i en concret:  
- La participació destacada de tècnics de la Generalitat Valenciana en la Diputació General d'Aragó, de manera que permeta l'adequada assistència in situ per a la implantació del sistema actual i l'adaptació a les necessitats concretes de l'Institut de Sòl i Habitatge d'Aragó.  
Aquesta col·laboració consistirà en la presència puntual per a la implantació del sistema i la presència permanent durant un període mínim de nou mesos d'un tècnic amb experiència per a l'adaptació i la posada en servei, d'acord amb les necessitats concretes d'Aragó.  
- La participació tècnica en l'anàlisi, desenvolupament i implantació en l'Institut de Sòl i Habitatge d'Aragó dels mòduls de HPO, HPT i Rehabilitació, amb els recursos que calguen.  
Tercera. Compromisos de la Diputació General d'Aragó  
La Diputació General d'Aragó, per la seua banda, adquireix el compromís d'adoptar les mesures necessàries de caràcter tècnic, de manera que permeta la instal·lació efectiva per a la implementació de l'aplicació cedida i d'adequar-la, si escau, a les seues necessitats, amb la col·laboració prestada per la Generalitat Valenciana.  
També col·laborarà en l'anàlisi, desenvolupament i implantació de la nova versió de l'aplicació, per mitjà de la participació en la direcció coordinada dels treballs, i aportarà en els dos casos els mitjans tècnics que calguen per a l'efectiva posada en funcionament.  
L'adequada concreció d'aquests compromisos es regularà pel conveni específic que ham aquest efecte s'establesca amb l'entitat o organisme que la Generalitat Valenciana propose si escau.  
Quarta. Comissió de Seguiment  
A fi de vetllar pel compliment adequat dels compromisos que recull aquest conveni, de supervisar la direcció coordinada dels treballs i d'establir els recursos necessaris de caràcter contractual per a la disponibilitat de mitjans tècnics i humans, es constitueix una Comissió de Seguiment conjunta, formada per tècnics de la Diputació General d'Aragó i de la Generalitat Valenciana.  
Aquesta Comissió podrà proposar als òrgans gestors i competents en la matèria, Institut de Sòl i Habitatge d'Aragó i Direcció General d'Arquitectura i Habitatge de la Generalitat Valenciana respectivament, les mesures necessàries que en desplegament d'aquest conveni es puguen adoptar, els quals decidiran sempre la conveniència, amb els mitjans que estimen escaients.  
Com a prova de conformitat, subscriuen aquest conveni per quadruplicat,  
El conseller d'Obres Públiques, Urbanisme i Transports  
LUIS FERNANDO CARTAGENA TRAVESEDO  
El conseller d'Ordenació Territorial i Obres Públiques  
JOSÉ VICENTE LACASA AZIOR